Vesthimmerlands borgmesterfrue sluttede dog aftenen i bare fødder, da der ikke var taxaer at få.

- Det er helt oppe på den øverste hylde for min kone og jeg. Vi var dybt privilegerede over at være med. Ordene kommer fra borgmesteren i Vesthimmerland, Per Bach Laursen (V), der søndag aften tonede frem på TV 2 i Riddersalen på Christiansborg, hvor han sammen med alle landets spidser og kongerne fra Norge og Sverige, var inviteret til taffel hos Dronning Margrethe II. Årsagen til, at venstreborgmesteren og fru Brith var en del af de bonede gulve, er en særlig forbindelse til kongehuset. De royale har nemlig jagtområde i Trend i den nordjyske kommune, hvorfor der siden Christian den 10.'s tid har været privat – og meget brugt – jagthytte for de kongelige. - Det er et absolut fristed for kongehuset og betyder noget for dem, siger Per Bach Laursen. ’Hvem er du?’ Det var nu ikke alle – heller ikke blandt gæsterne i kjole og hvidt – der vidste det. Derfor fik Per Bach Laursen da også brugt noget af aftenen på at forklare sig: - Nogen kom og spurgte mig: ”Hvem er du?”, fortæller Per Bach Laursen, hvis forklaring ikke altid gik rent ind. - Alle residenskommuner var så godt repræsenteret, og det er jo slotte og sådan noget. Så jeg måtte nogle gange sige: ”Prøv-lige-og-hør-her, det er en jagthytte i Trend, fortsætter han grinende om oplevelsen. Faktisk var det hele weekenden Vesthimmerland-borgmesteren tilbragte i København, da borgmesterparret var inviteret med til alle tre fejringer af Dronningen. - Det var meget specielt. Da vi kom hjem klokken et i nat (mandag, red.), havde man ligesom brug for at forankre sig i virkeligheden, siger Per Bach Laursen, der derfor suste en tur på Facebook. - At se opslaget og det folk skrev – det var en rar følelse. At repræsentere ’os’ fra Vesthimmerland, siger en stolt Per Bach Laursen. Spis – og drik – op Det er etikette frem for alt, når aftener som disse løber af stablen. Og så kan der godt være langt fra Nordjylland og til Riddersalen, erfarede Per Bach Laursen. - Vi oplevede også at få fjernet halvtomme glas. Det skal man lige vende sig til, for det er vi jo ikke vant til i Vesthimmerland, griner borgmesteren. Også gåturen på ganske få skridt fra præsentationen og op til Dronningen og familien for at hilse på var noget særligt. Borgmesterparret har ellers mødt Dronningen flere gange før, men ’det bliver aldrig rutine’, fortæller han. - Der er en helt kilometer op til Dronningen, når navnet bliver råbt op. Pulsen stiger jo, siger Per Bach Laursen. Ikke alene Selvom Per Bach Laursen og frue var eneste nordjyske borgmesterpar, der var repræsenteret ved den fine gallataffel, var der dog ’hjemligt’ islæt for borgmesteren – blandt andet var den tidligere formand for Folketinget, partifællen Christian Mejdal også til stede. Også Aalborg og Nordjylland var repræsenteret ved biskop Thomas Reinholdt Rasmussen, ligesom de nordjyske ministre. Og så er vi tilbage ved de bare fødder, for da taffelet var forbi, og hele Danmarks elite skulle hjem, måtte de pænt vente i deres pæneste skrud. - Der er lige så mange taxaer på Christiansborg som i Overlade (borgmesterens hjemby red.) – som i ingen! Så var gode råd dyre for både borgmesteren, men især for fru Brith. - Sådan nogle højhælede sko er ikke egnet til at gå langt, så hun måtte trave i bare fødder op mod HC Andersens Boulevard. Vi måtte jo gøre noget, men vi fandt da en taxa til sidst ved Rådhuspladsen, slutter Per Bach Laursen med et grin.